

Sporočilo za medije

**Od vročega sonca, prek močne nevihte do jasnega glasbenega večera**

**Laško, 13. julij –** **Drugi festivalski dan je ponudil vse, kar je bilo vremenskega mogoče, od vroče poletne pripeke, do vetra, hude popoldanske nevihte, ohladitve, do jasnega, primerno toplega večera z luno na nebu. Tudi odrska ponudba glasbe je ponujala raznoliko izbiro za različne ljubitelje glasbe. Kot je to značilno prav za festival Pivo in cvetje Laško. Danes še 7 odličnih koncertov.**

Na odru Burin je Simon Vadnjal sinoči z močno energijo in z uigranim rock bendom vztrajno ogreval publiko, komuniciral in gradil je vrhunce njihovega nastopa in dvigoval pričakovanja publike. Fantje so zapeli in odigrali vrsto znanih svetovnih hitov, kot seveda vse njihove lastne komade. Tudi Simonov odličen »izlet« na EMO s pesmijo Nisi sam.

Dama in diva domače glasbe Helena Blagne nikoli ne stoji pred praznimi odri. V času njenega koncerta ni bilo moč stopiti na Aškerčev trg. Z nekaj sreče in pravočasnim prihodom je bilo še mogoče najti prazen prostor za stisk med dva gledalca ob robu prizorišča. Zapela je vse, kar poznamo iz njenega repertoarja. Ni pela sama, dekleta z »back« vokali so jo lepo podprla. Ampak pel je ves Aškerčev trg. In peli so naglas.

Prav nič drugače ni bilo na koncertu Dejana Vunjaka z Brendijevimi barabami. Napolnjeno prizorišče do zadnjega kotička, nestrpno pričakovanje znanih komadov, pozibavanje, veselo vzdušje. Poslušalci znajo njegove pesmi na pamet, tako je bil koncert podprt z močno »zborovsko« glasbo občinstva.

Dan D so odprli koncertni večer na odru Zlatorog. Nabor programa v festivalskem okolju je lahko precej preprost, vendar ne pri vrlih Dolenjcih. Iz bogate malhe skladb so izbrali pretežno udarne komade, ki občinstva niso pustile ravnodušnega. V pokušino so izvedli tudi novo skladbo, za katero je pevec Tokac nagovoril navzoče, če bi jo posneli? Odgovor je bil množično pritrdilen. Martin Štibernik in bobnar Roman Ratej, ki sta se poimenovala Romachild, se glasbeno poznata od zgodnje mladosti. Pogosto so se jima križale glasbene poti, zdaj pa sta zamisli vendarle uresničila v duetu, ki mu v živo ne manjka popolnoma nič. Energičen nastop je dodobra razvnel publiko, ki je bila navdušena tudi nad skladbami v slovenščini.

Veliko obiskovalcev pride v Laško zaradi skupine Šank Rock. Mnogi menijo, da je to skorajda »hišni« band festivala, vendar je njihova predanost rocku v interakciji iz laščansko publiko vedno nekaj posebnega. Poleg balad so nastreljali konkretno malho uspešnic, ki jih pozna staro in mlado. Kot vedno je bila izvedba brezhibna, počasi nabirajo skladbe za nov album.

Mnogi bi si ga želeli videti že prej, a je glavno grlo nekdanjih Spandau Ballet Tony Hadley stopil na oder zadnji. Poskrbel je za obuditev spomina na druge, manj zategnjene čase. Videti je bilo, da tudi odprta ušesa današnje mladine lahko prepoznajo vso energijo in predanost, ki so jo nekdaj njegovi kolegi pretopili v posnetke, ki so danes že večni. Poustvarjanje te glasbe v živo Tonyju in ekipi ni predstavljajo nobene težave. Suvereno so predstavili obilico hitov skupine, ob tem pa smo slišali še nekaj skladb z njegovih samostojnih albumov. Tony ni skoparil s pohvalami občinstvu in organizatorjem. Kot je povedal, je njegova najljubša skladba Through The Barricades. Po slišanem so mu pritrdil čisto vsi.

**Danes zadnji glasbeni dan – še je čas za prihod v Laško z vlakom - s festivalsko vstopnico brezplačno tudi domov**

Pri nakupu vozovnice za vlak je potrebno predložiti vstopnico za prireditev Pivo in cvetje Laško, za to pa bodo obiskovalci brezplačno prejeli vozovnico za potovanje s katerekoli izbrane železniške postaje v Sloveniji do Laškega in nazaj. Vozni red vlakov je prilagojen urniku koncertov v Laškem, poleg rednih vlakov je dodatno na voljo največ izrednih vlakov doslej Tudi zato organizatorji računajo, da se bo letos še več obiskovalcev odločilo obiskati festival varno in trajnostno z vlakom.

Tisti, ki se bodo v Laško pripeljali z avtom, naj mirno in potrpežljivo sledijo usmeritvam redarjev in varnostnikov, ki bodo obiskovalce usmerjali na najbližje prosto parkirišče.

**Ne gremo še domov - kamp je odprt**

Spomnimo na festivalski kamp Jagoče, ki je vsako leto mesto v malem in oddaljen le streljaj od koncertnih prizorišč. Nakup vstopnic za kamp je mogoč prek spleta <https://www.pivo-cvetje.si/kamp/> ali ob prihodu v Jagoče na Info točki. Cena vstopnice za kamp vključuje tudi ceno parkiranja vozila na uradnem parkirišču.

**Nastopajoči danes:**

|  |  |
| --- | --- |
| Oder | sobota, 13. julij |
| Zlatorog | Nina Pušlar, Hamo & Tribute 2 Love, Pantaloons, Deladap |
| Burin | Zvita feltna, Nika Zorjan, Žan Serčič in Šakali |

|  |  |  |
| --- | --- | --- |
| **cena vstopnice** | dnevna | 32 evrov |

**Informacija za uredništva**: Novinarsko središče festivala Pivo in cvetje Laško je v hotelu Špica, **samo še danes do 20. ure lahko prevzamete novinarske vstopnice/akreditacije** za dostop do koncertnih prizorišč. Prosimo za pravočasno predhodno prijavo uredništev in ob prihodu v Laško še za klic za predajo vstopnic.

Vodja novinarskega središča Darinka Pavlič Kamien, M: 041 769 360, [pr@ovum.si](mailto:pr@ovum.si)

**Fotografije za objavo:** [**https://www.pivo-cvetje.si/galerija/**](https://www.pivo-cvetje.si/galerija/)

**Festival Pivo in cvetje Laško na spletu:**

[**https://www.pivo-cvetje.si/**](https://www.pivo-cvetje.si/)

[**https://www.facebook.com/pivoincvetje**](https://www.facebook.com/pivoincvetje)

[**https://www.instagram.com/p/C8BwUpgotLC/**](https://www.instagram.com/p/C8BwUpgotLC/)